soo...  Auso, am naechschte Morge si mir de mau ufe Bus in Richtig Siem Reap. Das mau isch dr Bus am Afang no fasch laehr gsi. Er het aber unterwaegs immer meh Luet iglade, so das irgendeinisch dr Bus komplett isch gfueut gsi u die zwoei naechschte Passagiere churzerhand wieder usem Bus si gschmisse worde. Ds Einzige wo uf dr ganze Fahrt isch kaputt gange, isch ds Hupi gsi. Dr Busfahrer isch ohni Hupi e chli verzwiflet, was de e witere Stop het verursacht. Dr "Boardengineer" oder ds Maedchen fuer alles het de ou ds Hupi wieder gflickt. Dadrzue isch er ir Mittagshitz e haubstund unter em Bus glaege u het gflickt. Wie immer, we me mit so em ne Bus unterwaegs isch, hets Luet wo sech das nid so gwoehnt si. E jungi Kambodschanerin het sech waehrend de ganze saechs Stund so richtig moege uschoetzle.      Wo mir de mau in Siem Reap si acho, si mir uf em Hinterhof vor Busgseuschaft abglade worde. Es git dert kei Busbahnhof oder so. Chum bini usem Bus dusse gsi, si de ou grad oeppe 6 Tuktuk-Drivers um mi gstande u jede het ds biuigere Hostel woeue abiete. Mir hei probiert, mau zwoei Minute im Lonely Planet z luege wo mir ueberhoupt haere wei. Die hei ues aber nid moege in Rueh lah u hei immer witer gstuermt. So si mir de uf eine zue, wos het Begriffe gha und hei ne gfragt, oeb er ues ids Zaentrum choenti fahre. Das het er de ou gmacht, u ufem Waeg hei mir es paar Hostel zum aluege usgsuecht. Da d Beatrice e chli e komplizierti isch u ihres eigete Zimmer brucht, si mir de schlussaendlech nid im gliche Hostel gsi. Am Abe si mir no chli ga ds Staedli aluege und uebere Market gloffe. Dert hei si eini vo de kambodschanische Houptspise im Ueberfluss abotte u so hets de ou gstunke. Kambodscha het mit de Fluess die groeschte pro Chopf Fischerei Zahle uf dr ganze Waeut. Fuere naechscht Tag isch de mau Taempeli Luege in Angkor Wat agseit gsi. Mir heis gmuetlech gno u si am Zaehni mit em Tuktuk-Driver (dr glich wie am Tag vorhaer) mau zu de Taemple use gfahre.      Aus erschts si mir dr gross Bayon-Taempu ga aluege. Dae het unzaehligi Tuerm u jede het uf au vier Sitte es Buddha-Gsicht wo id Landschaft use grinst. Naehr si mir witer, dr Thommanom, dr Ta Keo u dr Ta Prohm ga aluege. Aui si uf ihri eigeti Art e chli spezieu. Am beschte het mir bis itze dae gfaue, wo riesigi Banyan-Trees ihri Wurzle  ueber d Taempu-Mure lege. Es isch de langsam Nami worde u de si mir mau zum groeschte vo aune gange, em Angkor Wat. Dert si mir oeppe zwoei Stund drinne umegchlaetteret u drum um gloffe. Mir hei no mit em ne Monk gret u daeh het de grad dr Beatrice ihres Biud vom Buddhismus e bitz ufe Chopf gsteut. Im Buddhismus isch jedes Laebewaese glichgsteut. Sowit OK, aber wieso si de d Monks oeppis Bessers/Hoechers aus aui andere? hmm.... I gloub das isch fausch uebere cho.      Nachere Sterchig si mir de no (so wie tusig anderi) zum Phnom Bakheng (e Taempu uf em ne Huegu obe) ga dr Sunneuntergang aluege. Es Spektaku fuer sich, aber nid waegem Sunneuntergang sondern meh waeg de ganze Touris wo da die steile Staege vom Taempu  ufe gchlaetteret si. Es het da ganz viu drunter gha, wo ig auso nid daenkt haetti, das die ueberhoupt ufe choeme. Da ja Abechlaettere no mau e bitz e anderi Gschicht isch, het das ganz luschtigi Biuder gaeh.      Mir si de die letschte gsi, wo  scho im haubdunkle abegchlaetteret si und ueber e Elefante-Waeg abegloffe si. Mir hei dert immer wieder die duenne Abchuerzige gno - haub ufem Fuedle, haub i de Flip Flops zibend. Am Abe hei mir nume no churz oeppis gaesse u si de relativ frueh ga ligge. Mir hei fuere naechscht Morge dr Angkor Wat Sunrise planet gha.      Am morge am Fuefi ischs de mit em Tuktuk los gange (im Rush wo zu dere Zyt uf de Strasse zum Taempu so herscht) u hei e super Sunneufgang gnosse. Naehr si mir im Schnaeudurchgang duer d Taemple Preah Khan, Neak Pean, Ta Som, East Mebon und Pre Rup dueretechlet. D Beatrice het fuer dae Tag am haubi Eis scho es Busticket zruegg uf Phnom Penh kouft, woeu si dert no es Meidschi het woeue traeffe, wo fruecher mau bi ihrne Eutere in Frankrich het e Haerzoperation uskuriert.  Ufem Waeg zruegg bini de bim Banteay Kdei usem Tuktuk usegumpet u ha nach em Taempeli de mau am See naebe drann oeppis gaesse. Dr Driver het unterdesse d Bea zruegg brunge.      Am Nami bini de no im Internet ga umesurfe u ha CD's (vo mini ueberfueute Spichercharte) braettlet. Am Abe hani no e Rucksack kouft, woeu dr Risverschluss vom andere faengs so kaputt isch gsi, das ig ne nuemme ha choenne zue tue. Speter hani de no lang mit em ne duetsche Paerli ueber Laos u d Entwicklig vom Tourismus in Asie gred. Sie si au Jahr  in Asie unterwaegs u hei d Entwicklig saeuber miterlaebt. Fuere naechscht Morge hani de es Busticket zruegg uf Phnom Penh gha.